SKRIFTLIG FORESPØRGSEL E-2854/02

af Marco Pannella (NI) til Kommissionen

(10. oktober 2002)

Om: Journalisten Nguyen Vu Binh fængslet på ny

Ifølge adskillige kilder, heriblandt Vietnam Club for Democracy og Reportere uden grænser, blev Nguyen Vu Binh den 25. september arresteret for anden gang på tre måneder. Politiet trængte ind i hans hus den 25. september om aftenen og foretog en ransagning samt beslaglagde et vist antal personlige genstande. Nguyen Vu Binh blev arresteret og højst sandsynligt anbragt i fængslet B 14 i Thanh Tri-distriktet, ca. ti kilometer fra Hanoï. Nguyen Vu Binh arbejdede på Tap Chi Cong San, et magasin til den kommunistiske avis, før han blev fyret i januar 2001 for at have forsøgt at danne et uafhængigt parti. Siden da har han skrevet flere kritiske artikler om den vietnamesiske regerings politik. Nguyen Vu Binh blev allerede kort bragt på politistationen den 19. juli for at have sendt et skriftligt vidnesbyrd til deltagerne i en amerikansk kongres om menneskerettigheder i Washington DC. Selvom han fik lov til at gå dagen efter, har han siden da siddet i husarrest, og politiet har holdt ham under strengt opsyn, idet han har skullet melde sig hos dem hver dag. I august indgav han sammen med en gruppe på tyve andre forfattere og systemkritikere et andragende til den vietnamesiske regering, hvori de krævede institutionelle reformer, heriblandt oprettelse af en forfatningsdomstol og et uafhængigt organ til bekæmpelse af korruption. I august i år sendte Nguyen Vu Binh et af sine kritiske essays med titlen Tanker om de kinesisk-vietnamesiske grænseaftaler ud på internettet. Indtil videre har myndighederne ikke offentliggjort sigtelserne mod Nguyen Vu Binh.

Er Kommissionen klar over, at Nguyen Vu Binh er blevet anholdt, og kender den til sigtelserne mod ham? Har Kommissionen oplysninger om, hvad der er sket med de to andre cyber-systemkritikere Le Chi Quang, datalogiprofessor og jurauddannet, og Pham Hong Son? Mener Kommissionen ikke mere generelt, at den bør tage et konkret initiativ til at støtte de vietnamesiske systemkritikere ved især at fremme oprettelsen af en Voice of Europe- radiostation på vietnamesisk og ved at dække omkostningerne i forbindelse med forsvar af de anklagede?

Svar afgivet på Kommissionens vegne af Christopher Patten

(12. november 2002)

Kommissionen og de medlemsstater, der er repræsenteret i Vietnam, overvåger nøje udviklingen i menneskerettighedssituationen i Vietnam som led i EU's politik for at fremme og støtte regeringen i Vietnam til at fortsætte indsatsen for at opnå fremskridt på området menneskerettigheder. Kommissionen deltager ligeledes sammen med medlemsstaterne i en regelmæssig dialog med den vietnamesiske regering om menneskerettigheder samt i alle EU's demarcher til regeringen på dette område.

Kommissionen har kendskab til de sager, som nævnes af det ærede medlem.

Hvad angår Nguyen Vu Binh, har det endnu ikke været muligt at få nogen bekræftelse af hans anholdelse, men Kommissionens delegation har kendskab til de rapporter, som nævnes i spørgsmålet, og fortsætter sin efterforskning. Professor Le Chi Quang blev arresteret i en cyber-café i Hanoi i februar 2002 og holdes for øjeblikket fængslet i afventning af retssagen. Pham Hong Son blev ligeledes arresteret i marts 2002 og holdes fortsat fængslet til trods for, at han var fængslet i fire måneder, mens hans sag blev undersøgt.

Kommissionen mener ikke, det vil være hensigtsmæssigt at anvende fællesskabsmidler til at dække omkostningerne i forbindelse med forsvar af vietnamesiske borgere, der er anklaget efter vietnamesisk lov eller støtter oprettelsen af en Voice of Europe-radiostation på vietnamesisk. Kommissionens delegation vil sammen med de medlemsstater, der er repræsenteret i Vietnam, fortsat rejse særskilte spørgsmål og individuelle tilfælde gennem de sædvanlige diplomatiske kanaler.